આપણે ત્યાં છોકરાંવ હજી તો નોકરી-ધંધે ન ચડ્યાં હોય ત્યાં તેમને પૈણવા ઊપડે છે. પરંતુ એકમાત્ર બૉલીવુડના હીરોલોગની પ્રજાતિ જ એવી છે જેમને યુગો-યુગોથી કમિટમેન્ટ ફોબિયા સતાવતો આવ્યો છે. આ અઠવાડિયાની ફિલ્મ ‘બાર બાર દેખો’નો હીરો સિદ્ધાર્થ મલ્હોત્રા એવું જ પ્રાણી છે. ઘરે લગનનાં ગીતો-ફટાણાં ગાવાનું શરૂ થઈ ગયું છે અને છેક છેલ્લી ઘડીએ ભાઈ ગ્રહણ ટાણે સાપ કાઢે છે કે જાઓ, મારે નથી પૈણવું. પહેલી વાર જેમણે ડિરેક્ટર તરીકેનું સળગતું પકડ્યું છે એવાં ડિરેક્ટર બાનુ નિત્યા મેહરાની આ ફિલ્મમાં દિમાગમાં ન ઊતરે એવું ઘણુંબધું બન્યા કરે છે.